Diari Oficial de la Generalitat Valenciana


Sumari del DOGV 4888, del 22-11-2004 (2004/11485)

ORDRE de 12 de novembre de 2004, de la Conselleria d'Agricultura, Pesca i Alimentació, per la qual s'establixen les ajudes als apicultors amb motiu de l'aplicació del Decret 29/2004.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   4888

Data del DOGV
:   22-11-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/11119


Data del document
:   12-11-2004

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * agres
    * suport econòmic
    * ajuda pública
    * agricultor
    * apicultura
    * mel
    * ajuda a l'agricultura

ORDRE de 12 de novembre de 2004, de la Conselleria d'Agricultura, Pesca i Alimentació, per la qual s'establixen les ajudes als apicultors amb motiu de l'aplicació del Decret 29/2004. [2004/X11806]
  
El Decret 29/2004 de 20 de febrer, del Govern Valencià, sobre mesures per a limitar la pol·linització encreuada entre plantacions de cítrics, va prohibir l'assentament de ruscos a menys de 5 quilòmetres de les plantacions de cítrics. En compensació pel lucre cessant l'esmentada norma preveu, en l'article únic, la possibilitat d'una ajuda indemnitzatòria als apicultors. El decret fixa l'aplicació íntegra de la norma de l'exercici 2002, en la qual s'establia la quantia màxima de l'ajuda per rusc. Va quedar pendent establir les condicions de la seua concessió.
  
Els apicultors més perjudicats per esta mesura van ser els qui habitualment desenvolupen la seua activitat a les plantacions de cítrics, i obtenen mel de tarongina o produixen nuclis per a la seua venda. Per això, estos han de ser compensats en una quantia superior. La resta d'apicultors també han vist minvades les seues possibilitats de recol·lectar mel, al reduir-se les flors disponibles, ja que els ruscos que habitualment estan a la zona citrícola es van traslladar a altres àrees competint per les floracions disponibles que són escasses a altres zones en el mateix període de l'any.
  
Per això, vista la proposta del director general d'Investigació i Innovació Agrària i Ramaderia, en l'exercici de les funcions que tinc atribuïdes
  
ORDENE
  
Article primer
  
Es convoquen les ajudes d'indemnització econòmica directa als apicultors, establides en el Decret 29/2004 de 20 de febrer, del Govern Valencià, sobre mesures per a limitar la pol·linització encreuada entre plantacions de cítrics.
  
Article segon
  
Poden ser beneficiaris d'estes ajudes els titulars d'explotacions apícoles inscrits en el Registre d'Explotacions Apícoles de la Comunitat Valenciana amb data 31 de gener de 2004, sempre que complisquen les condicions següents:
  
a) Incloguen en la seua explotació un mínim de 5 ruscos.
  
b) Acrediten les condicions exigides en l'article tercer.
  
Queden exclosos d'este règim d'ajuda aquells apicultors que hagen mantingut o instal·lat ruscos a una distància inferior a cinc quilòmetres de les plantacions de cítrics, entre l'1 d'abril i el 31 de maig, com s'arreplega en el Decret 29/2002 de 26 de febrer, o a la distància fixada en l'article 3 d'este decret per a determinades àrees agrícoles i, així s'haja comprovat pels servicis de l'administració en els controls realitzats a este efecte. També s'exclouen d'este règim d'ajudes els ruscos que s'hagen beneficiat de l'excepció arreplegada en l'article 2 de l'esmentat decret que permet l'assentament de ruscos en determinades condicions.
  
Article tercer
  
Els apicultors podran presentar les seues sol·licituds d'ajuda a les oficines de la Conselleria d'Agricultura, Pesca i Alimentació o en els altres llocs i formes a què es referix l'article 38 de la Llei 30/1992 de 26 de novembre, de Règim Jurídic de les Administracions Públiques i Procediment Administratiu Comú, en el termini del 30 dies naturals, següents a la publicació d'esta ordre, emprant el model que s'acompanya com a annex.
  
A la sol·licitud, que serà única per a cada titular d'explotació agrícola, l'hauran d'acompanyar els documents següents:
  
a) Document nacional d'identitat
  
b) Full de manteniment de tercers
  
c) Si és el cas, les factures que acrediten totes les vendes de mel de cítrics corresponents a algun dels anys següents: 1997, 1998, 1999 i/o 2000. Podran aportar-se també factures d'estos anys que acrediten la venda de nuclis, valorant un nucli a raó de 10 Kg de mel. Els apicultors incorporats a l'activitat durant la campanya de l'any 1999 o 2000 en el marc de les ajudes a jóvens agricultors establides en el Reial Decret 204/1996 de 9 de febrer, sobre Millores Estructurals i Modernització d'Explotacions Agràries (BOE núm. 36, de 10.02.1996), podran substituir les factures pels càlculs previstos en l'article 5. Així, els apicultors que ho desitgen podran sol·licitar que s'utilitze la documentació aportada pels interessats per a les ajudes concedides per esta mateixa causa en l'exercici 2001, i en este cas s'eximiran d'aportar la documentació indicada en esta lletra.
  
d) Documents acreditatius d'estar assabentats de les obligacions tributàries i de la Seguretat Social.
  
Els impresos normalitzats per a omplir els diferents tràmits descrits anteriorment es poden trobar en els llocs de tramitació, centres PROP de la Generalitat Valenciana o pàgina web d'esta (http://www.gva.es).
  
Article quart
  
Les ajudes es concediran per rusc inscrit en el Registre d'Explotacions Apícoles de la Comunitat Valenciana, en data 31 de gener de 2004, sempre que la xifra resultant no supere la dels ruscos inscrits a 31 de gener de 2001, com assenyala el Decret 29/2004, amb el criteri següent:
  
- Ruscos de titulars d'explotacions apícoles que hagen acreditat la venda de mel de tarongina o de nuclis durant els anys 1997, 1998, 1999 i/o 2000, a raó de fins a 28 euros.
  
- Ruscos de la resta de titulars d'explotacions apícoles a raó de fins a 14 euros.
  
Article quint
  
Les ajudes es concediran per un import total de 5.510.000 euros a càrrec de la línia T1788000, del Programa 714.80, Desenvolupament i Millora de la Ramaderia, dels Pressupostos de la Generalitat Valenciana per a l'exercici 2005. Segons disposa l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despeses, la concessió de les ajudes estarà condicionada a l'existència, en els pressupostos de 2005, de crèdit adequat i suficient per a això.
  
Així, segons la mencionada ordre, tots els actes dictats s'entendran condicionats al fet que, al dictar una resolució de concessió, subsistisquen les mateixes circumstàncies de fet i de dret existents en el moment en què van ser produïts aquells actes.
  
En el cas que les ajudes sol·licitades superen els fons disponibles es prorratejarà el seu import proporcionalment a les quantitats resultants de l'aplicació del procediment que s'explica a continuació. Per al càlcul de la subvenció a concedir a cada apicultor es realitzaran les següents operacions. Se sumarà la mel de cítrics obtinguda, la venda de la qual ha sigut justificada mitjançant factura, en l'exercici econòmic que resulte més favorable per a l'apicultor, considerant com a base 1997, 1998, 1999 o 2000. L'esmentada quantitat es dividirà pel número de ruscos inscrits en el Registre d'Explotacions Apícoles de la Comunitat Valenciana en data 31 de gener de l'any triat, resultant la mitjana de mel produïda per rusc. En el cas de venda de nuclis s'entendrà que un nucli equival a 10 quilograms de mel.
  
Als apicultors incorporats a l'activitat durant la campanya 1999 i/o 2000 en el marc de les ajudes a jóvens agricultors establides en el Reial Decret 204/1996 i que ho sol·liciten expressament, se'ls calcularà la producció en funció dels mòduls establits en l'annex A, de l'Ordre de 20 de desembre de 2001, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 613/2001 de 8 de juny, per a la Millora i Modernització de les Estructures de Producció de les Explotacions Agràries, i del preu mitjà de venda de mel de tarongina, obtingut de les factures aportades en el conjunt d'expedients de sol·licitud de l'ajuda.
  
La mitjana de mel produïda per rusc s'utilitzarà com a base per a calcular l'import de l'ajuda a concedir a cada apicultor:
  
- Quan esta mitjana siga igual o superior a 10 quilograms per rusc l'import es calcularà multiplicant el número de ruscos inscrits en el mencionat registre a data 31 de gener per 28 euros.
  
- Quan esta mitjana siga igual o major que 5 i menor que 10 l'import es calcularà multiplicant el número de ruscos inscrits en el mencionat registre a data 31 de gener per 25 euros.
  
- Quan esta mitjana siga igual o major que 1 i menor que 5 l'import es calcularà multiplicant el número de ruscos inscrits en el mencionat registre a data 31 de gener per 19 euros.
  
- Quan esta mitjana siga menor d'1 l'import es calcularà multiplicant el número de ruscos inscrits en el mencionat registre a data 31 de gener per 14 euros.
  
Article sext
  
Les sol·licituds d'ajudes s'hauran de resoldre expressament i notificar-se esta resolució en el termini màxim de tres mesos des de l'acabament del termini de presentació de sol·licituds, entenent-se denegades en qualsevol altre cas.
  
DISPOSICIÓ ADDICIONAL
  
Es delega en el director general d'Investigació i Innovació Agrària i Ramaderia la resolució de concessió i el pagament de les sol·licituds presentades a l'empara d'esta ordre. La instrucció del procediment es realitzarà als Servicis Territorials.
  
DISPOSICIONS FINALS
  
Primera
  
S'autoritza al director general d'Investigació i Innovació Agrària i Ramaderia perquè dicte les disposicions necessàries per al desenvolupament i aplicació de la present ordre.
  
Segona
  
Esta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 12 de novembre de 2004
  
El conseller d'Agricultura, Pesca i Alimentació,